לואיג'י בקאלי

לואיג'י בקאלי (באיטלקית: Luigi Beccali; 19 בנובמבר 1907 – 29 באוגוסט 1990) היה אתלט איטלקי. אלוף אולימפי (לוס אנג'לס 1932), זוכה מדליית ארד אולימפית (ברלין 1936), אלוף אירופה (טורינו 1934) ושיאן עולם (1933 – 1934) בריצת 1500 מטר. נוסף לכך, היה שיאן עולם בריצת 1000 יארד.

 ביוגרפיה 
בקאלי נולד וגדל במילאנו. 

1932
אלוף אולימפי
באולימפיאדת לוס אנג'לס (1932) זכה בקאלי במדליית זהב בריצת 1500 מטר בשיא אולימפי חדש של 3:51.2 דקות, לפני ג'רי קורנס מבריטניה (3:52.6 דקות) ופיל אדוארדס מקנדה (3:52.8 דקות). 

1933
שיאן עולם
באוניברסיאדה שנערכה בטורינו ב-9 בספטמבר 1933 הוא זכה במדליית זהב בריצת 1500 מטר בהשוואת שיא העולם של ז'ול לדומג מצרפת בתוצאה של 3:49.2 דקות, לפני ג'ק לאבלוק מניו זילנד (3:49.8 דקות). שמונה ימים לאחר מכן, בתחרות שנערכה במילנו הוא שיפר את שיא העולם והעמידו על תוצאה של 3:49.0 דקות, שיא זה החזיק מעמד 9 חודשים וחצי ונשבר על ידי ביל בונתרון מארצות הברית (3:48.8 דקות).

בסוף השנה קבע בריצת 1000 יארד (910 מטר) שיא עולם חדש של 2:10.0 דקות.

1934
אלוף אירופה
באליפות אירופה הראשונה שנערכה בטורינו 1934 הוא זכה במדליית זהב בריצת 1500 מטר בתוצאה של 3:54.6 דקות, לפני מיקלוש סאבו מהונגריה (3:55.2 דקות) ורוג'ה נורמן מצרפת (3:57.0 דקות).

1936
באולימפיאדת ברלין (1936) זכה בקאלי במדליית ארד בריצת 1500 מטר בתוצאה של 3:49.2 דקות, אחרי ג'ק לאבלוק שקבע שיא עולם חדש של 3:47.8 דקות וגלן קנינגהם מארצות הברית (3:48.4 דקות) ולא הצליח להגן על תוארו.

1938
באליפות אירופה שנערכה בפריז בשנת 1938 הוא זכה במדליית ארד ריצת 1500 מטר בתוצאה של 3:55.2 דקות, אחרי סידני וודרסון מבריטניה (3:53.6 דקות) וז'וזף מוסטרט מבלגיה (3:54.5 דקות).

 חיים אישיים 
בקאלי עבד בבדיקת כבישים ודרכים. הוא היגר לארצות הברית ובשנת 1941 פרש מאתלטיקה תחרותית. הוא עסק במכירת יין.

 קישורים חיצוניים 

קטגוריה:רצים למרחקים בינוניים
קטגוריה:אתלטים איטלקים
קטגוריה:שיאני עולם באתלטיקה
קטגוריה:אלופי האוניברסיאדה באתלטיקה
קטגוריה:אלופים אולימפיים: ריצת 1500 מטרים (גברים)
קטגוריה:אתלטים באולימפיאדת לוס אנג'לס (1932)
קטגוריה:אתלטים באולימפיאדת ברלין (1936)
קטגוריה:איטלקים שנולדו ב-1907
קטגוריה:איטלקים שנפטרו ב-1990